คลังยันไม่คิดปรับขึ้นแวต
รมว.คลัง ยืนยันรัฐบาลชุดนี้ไม่มีแนวคิดปรับขึ้น ภาษีมูลค่าเพิ่ม จากอัตรา 7% ชี้อัตรานี้ ถือว่าเหมาะสมแล้ว
15 มี.ค. 2555

รมว.คลัง ยืนยันรัฐบาลชุดนี้ไม่มีแนวคิดปรับขึ้น ภาษีมูลค่าเพิ่ม จากอัตรา 7% ชี้อัตรานี้ ถือว่าเหมาะสมแล้ว 
นายกิตติรัตน์ ณ ระนอง รองนายกรัฐมนตรี และรมว.คลัง ยืนยันว่า รัฐบาลชุดนี้จะยังไม่มีการพิจารณาปรับขึ้นภาษีมูลค่าเพิ่ม(VAT)จากระดับ 7% ที่จะครบกำหนดในเดือน ก.ย.55 โดยมองว่าอัตราภาษีในระดับปัจจุบันถือว่าเหมาะสมแล้ว แม้จะเป็นอัตราการจัดเก็บที่ต่ำสุดในโลกก็ตาม แต่รัฐบาลสามารถใช้วิธีการขยายฐานภาษีมาทดแทนเพื่อให้มีการจ่ายภาษีได้ครบถ้วน และไม่มีการหลบเลี่ยงการจ่ายภาษี
"รัฐบาลนี้จะยังคงให้ VAT อยู่ในอัตรา 7% เพราะหากปรับขึ้นจะกระทบราคาสินค้าโดยตรง เพราะภาษี VAT จะถูกส่งไปให้ผู้บริโภคทั้งหมด ดังนั้นเวลานี้จึงไม่มีเหตุผลที่จะปรับขึ้น" นายกิตติรัตน์ กล่าว 
พร้อมระบุว่า สำหรับการเก็บภาษีทรัพย์สิน เช่น ภาษีที่ดินและสิ่งปลูกสร้างนั้นยังไม่ใช่นโยบายเร่งด่วนที่รัฐบาลจะพิจารณา เพราะการดำเนินการในเรื่องนี้ต้องพิจารณาอย่างรอบคอบ หากเป็นการเก็บภาษีจากสินทรัพย์ที่ไม่ได้สร้างรายรับจะทำให้ผู้ถือครองทรัพย์สินมีภาระในการหารายได้มาใช้จ่ายภาษีดังกล่าว